L-Awtorità tad-Djar ġiet ordnata tħallas €32,000 f'kumpens lis-sidien ta' dar fil-Ħamrun li tqiegħdet taħt ordni ta' rekwiżizzjoni fl-1977 u ngħatat lil familja oħra b'kera baxxa għal raġunijiet soċjali. Il-kera kienet ta' Lm18 (€42.55) fis-sena fl-1977, u ġiet riveduta biss għal €185 fis-sena fl-2010. Bħalissa l-kera qiegħda ta' €209 fis-sena, u dan ifisser li s-sidien tad-dar tħallsu total ta' €3,375 f'kera fi 43 sena. Iżda din il-kera qatt ma ġiet aċċettata mill-mibki Francesco Azzopardi u mill-eredi tiegħu, li pprotestaw kontra l-aġir tal-Awtorità tad-Djar u fetħu kawża l-Qorti kontra l-Awtorità tad-Djar, l-Avukat tal-Istat u dawk li jikru mingħandhom, għaliex riedu kumpens. Argumentaw li d-dritt fundamentali tagħhom li jgawdu l-propjetà tagħhom ġie miksur. Il-Prim'Awla tal-Qorti Ċivili, preseduta mill-Imħallef Toni Abela, ma laqgħetx l-argumenti tagħhom għaliex qalet li l-eredi ma sfidaw l-ebda liġijiet li jkopru l-ordni ta' rekwiżizzjoni. Il-Qorti qalet li ma setgħetx tinjora assenza bħal din. L-eredi, iżda, ħadu l-każ quddiem il-Qorti Kostituzzjonali, u l-Prim Imħallef Mark Chetcuti, l-Imħallef Giannino Caruana Demajo u l-Imħallef Anthony Ellul tawhom ir-raġun. Każ simili Jingħataw kumpens dawk li l-propjetà tagħhom inbidlet f'każin tal-PL f'Raħal Ġdid Huma qalu li l-eredi ma kellhomx għalfejn jirreferu speċifikament għal-liġi li ħassew li ġew affettwati minnha biex jiksbu kumpens. F'dan il-każ, il-fatt li liġi speċifika ppermettiet l-ordni ta' rekwiżizzjoni kellu jkun biżżejjed. L-Imħallfin irrifjutaw l-argument tal-Awtorità tad-Djar li hi ma kinitx responsabbli tad-danni. Fir-rigward tal-kumpens, espert tal-Qorti kkalkula li kieku l-kera kienet waħda ġusta – kera annwali li tammonta għal 5% tal-valur tad-dar – Azzopardi u l-eredi tiegħu kienu jieħdu €54,840 tul is-snin. Iżda l-Qorti naqqset dan l-ammont wara li qieset l-għan soċjali wara l-kera baxxa, sabiex familja ma titħalliex bla saqaf fuq rasha. Qieset ukoll il-fatt li l-eredi ma kinux ikunu garantiti dħul sħiħ, u t-taxxa li kien ikollhom iħallsu kieku l-kera kienet ogħla. Għaldaqstant, l-Imħallfin qatgħuha li l-Awtorità tad-Djar għandha tħallas €24,000 f'kumpens fuq il-kera, u €8,000 addizzjonali f'danni. Aqra wkoll Kumpens ta' nofs miljun lil raġel imċaħħad mill-propjetà għal 32 sena .td_uid_3_6131bf78ad7e6_rand.td-a-rec-img{text-align:left}.td_uid_3_6131bf78ad7e6_rand.td-a-rec-img img{margin:0 auto 0 0}